**Kapsel Isotretinoin mod akne.**

**Om Isotretinoin.**

Isotretinoin er kemisk beslægtet med A-vitamin, og virker ved at hæmme talgkirtlernes funktion.

Den er særdeles effektivt til behandling af bl.a. svær acne.

De første uger under behandlingen kan acnen forværres.

Hos de fleste indsætter virkningen efter 1-2 måneders behandling.

Almindeligvis varer den samlede behandlingsperiode 5 måneder.

**Hvordan tages Isotretinoin?**

Kapslerne bør indtages i forbindelse med et hovedmåltid.

Skal du tage mere end 1 kapsel, skal de fordeles over dagen, f.eks. 1 om morgenen og 1 om aftenen.

Da Isotretinoin er beslægtet med A-vitamin, må man i behandlingsperioden ikke indtage mere A-vitamin, end der er i en almindelig vitamintablet.

Isotretinoin må ikke indtages sammen med tetracyklin.

**Forløb:**

* Der skal tages blodprøver inden opstart (tages ved egen læge eller på et sygehus).
* Hvis blodprøver er upåfaldende, startes behandlingen op efter aftale med hudklinikken. Man starter med lav dosis, og der laves også en recept på en allergimedicin, som kan hælpe på bivirkninger.
* 1 måned efter opstart, skal du have taget nye blodprøver, og møde ind til en kontrol i hudklinikken.
* Hvis du har det godt, og dine blodprøver er fine, øges du til den dosis der passer til din vægt.
* Vi laver også en recept på cremer, en som du kan bruge ved sår i mundvigene, og en som du kan bruge, hvis du får eksemspletter der ikke kan behandles med almindelig fed hudcreme.
* Du skal løbende have taget blodprøver, 1 x hver måned (kvinder), 1 x hver anden måned (mænd).
* Vi holder øje med dine blodprøvesvar, og kontakter dig, hvis de er påfaldende. Hvis du ikke hører fra os indenfor et par hverdage efter blodprøvetagning, er alt i orden.
* Du skal selv forny recepter når du mangler. Dette kan gøres via appen Medicinkortet, eller via Sundhed.dk. Har du problemer, må du gerne indtale en besked på klinikkens telefonsvarer med navn, fødselsdag og hvad du mangler. Så fornyer vi din recept næstkommende hverdag. Recept på Isotretinoin skal hentes indenfor 7 dage, herefter lukker recepten.
* Som udgangspunkt skal der været taget de ønskede blodprøver, inden vi fornyr recept.
* Du får en tid til kontrol og evt afslutning, når du har været i behandling i 5 måneder i alt.

**Overblik over forløb:**

* **Blodprøver (forprøver) -** tid ved hudlæge - opstart kaps. Isotretinoin (akne) og tbl. Aerius (bivirkninger).
* **1 måned efter -** blodprøver - fremmøde i klinikken til kontrol - evt øge i dosis - recept på cremer.
* **2 måneder efter -** blodprøve (kun kvinder) - fortsæt behandling - vi ringer hvis blodprøver er unormale.
* **3 måneder efter -** blodprøver (kvinder og mænd) - fortsæt behandling - vi ringer hvis blodprøver er unormale.
* **4 måneder efter -** blodprøve (kun kvinder) - fortsæt behandling - vi ringer hvis blodprøver er unormale.
* **5 måneder efter -** blodprøve (kvinder og mænd) - fremmøde i klinikken til kontrol og evt. afslutning.
* **Løbende -** selv bestille medicin via app Medicinkortet eller via Sundhed.dk - afhent indefor 7 dage.

**Bivirkninger:**

* De fleste oplever tør hud og tørre læber i behandlingsperioden.
* Håret kan føles mindre fedtet end sædvanligt.
* Slimhinder i øjne og næse kan tørre ud, hvilket kan give besvær med kontaktlinser og risiko for næseblødning.
* For at undgå, at den tørre hud fører til eksem, er det en god ide at anvende fede cremer på huden. Læbepomade og vaseline kan anvendes på læber og i næsebor.
* Sol dyrkning bør begrænses, fordi man lettere bliver skoldet.
* Det er ikke tilladt at være bloddonor i behandlingsperioden samt den første måned efter behandlingsophør.
* Muskel- og ledømhed kan forekomme specielt under sportsudøvelse.
* Depression er en mulig, men sjælden bivirkning. Man skal henvende sig til lægen ved uventede humørsvingninger.
* Isotretinoin er fosterbeskadigende, hvorfor det er et krav at kvinder anvender sikker prævention i behandlingsperioden samt 1 måned efter behandlingsophør. Hos kvinder kontrolleres graviditet ved blodprøve. Skulle graviditet alligevel indtræffe i denne periode, er abort en nødvendighed.
* Amning frarådes i behandlingsperioden.
* Fedtmængden i blodet kan stige, og leveren kan påvirkes af Isotretinoin. Dette kontrolleres løbende med blodprøver.
* Indtagelse af alkohol skal begrænses til et minimun, max 3-5 genstande ugentligt.

Er du i tvivl, er du selvfølgelig velkommen til at kontakte os.

Mvh Hudklinikken i Nyborg.